બેન્કિંગ, ઈન્શ્યોરન્સ સેક્ટરના સુધારા ટૂંક સમયમાં જાહેર થશે - NGS Business
બેન્કિંગ, ઈન્શ્યોરન્સ સેક્ટરના સુધારા ટૂંક સમયમાં જાહેર થશે-બેન્કિંગ / ફાયનાન્સ-ઉદ્યોગવાર સમાચાર-Economic Times Gujarati
બેન્કિંગ, ઈન્શ્યોરન્સ સેક્ટરના સુધારા ટૂંક સમયમાં જાહેર થશે
16 Mar 2017, 1512 hrs IST, ET Bureau
નવી દિલ્હી:સરકાર ટૂંક સમયમાં ફાઇનાન્શિયલ સેક્ટરમાં સુધારા શરૂ કરવાની તૈયારી કરી રહી છે. જેનો પ્રારંભ ભારતીય મહિલા બેન્કના SBI સાથે મર્જર દ્વારા થશે. આગામી બે-ત્રણ મહિનામાં લેવાનારા ચાવીરૂપ નિર્ણયોમાં 2017-18માટે મૂડીરોકાણના નવા માપદંડ, PSU બેન્કો અને ઇન્શ્યોરન્સ કંપનીઓ માટે કોન્સોલિડેશનની માર્ગરેખા તેમજ સ્ટ્રેસ્ડ એસેટ્સને ઉકેલવાનાં પગલાંનો સમાવેશ થાય છે.
નાણામંત્રાલયના એક વરિષ્ઠ અધિકારીએ જણાવ્યું હતું કે, આગામી કેટલાક દિવસમાં ભારતીય મહિલા બેન્કનું મર્જર થવાની શક્યતા છે. અન્ય PSU બેન્કોનું કોન્સોલિડેશન બેન્ક્સ બોર્ડ બ્યૂરો દ્વારા આગળ ધપાવવામાં આવશે. તેમણે વધુમાં જણાવ્યું હતું કે, સરકાર માત્ર બે પક્ષકારોને ભેગા કરશે. પ્રક્રિયા શરૂ કરવાનો નિર્ણય બેન્કોએ લેવાનો રહેશે. ઉલ્લેખનીય છે કે, મર્જરનાં છથી સાત કોમ્બિનેશન તૈયાર છે.
સરકારના આગ્રહ પછી SBIએ 2016માં પાંચ એસોસિયેટ બેન્ક અને ભારતીય મહિલા બેન્કને મર્જ કરવાનો ઇરાદો જાહેર કર્યો હતો. કેબિનેટે ગયા મહિને મર્જરને મંજૂરી આપી હતી. એ વખતે ભારતીય મહિલા બેન્કનું SBI સાથે મર્જર વિચારણા હેઠળ હોવાનું નાણાપ્રધાન જેટલીએ જણાવ્યું હતું.
સરકાર FPO સહિત IDBI બેન્કનો હિસ્સો તબક્કાવાર ધોરણે વેચવાની યોજના ધરાવે છે.અધિકારીએ જણાવ્યું હતું કે, અમે IDBIને વધારાની મૂડીસહાય આપી રહ્યા છીએ. બેન્ક બેડ લોન પોર્ટફોલિયોને નિયંત્રિત કરશે ત્યારે વધુ રોકાણકારો તેમાં રસ દર્શાવશે. ડિસેમ્બર સુધીમાં IDBI બેન્કની ગ્રોસ NPA વધીને રૂ.35,245 કરોડ (કુલ ધિરાણના 15.1 ટકા) થઈ હતી, જે 30 સપ્ટેમ્બરે રૂ.30,134 કરોડ (ધિરાણના 13.05 ટકા) હતી.
નાણામંત્રાલય સરકારી બેન્કોમાં મૂડીરોકાણ માટે વધુ આકરા નિયમોને આખરી ઓપ આપી રહી છે. સરકારે બજેટમાં PSU બેન્કોને મૂડીસહાય માટે ચાલુ નાણાકીય વર્ષમાં રૂ.10,000 કરોડની ફાળવણી કરી છે. નાણામંત્રાલયના અન્ય એક અધિકારીએ જણાવ્યું હતું કે, અમે બેન્કોને નોન-કોર એસેટ્સનું વેચાણ કરવા જણાવ્યું છે. હવે સારું પ્રદર્શન કરનારી સરકારી બેન્કોને વધુ મૂડી મળશે અને નબળી કામગીરી દર્શાવનારી બેન્કોએ બિઝનેસ સ્ટ્રેટેજી બદલવી પડશે અથવા અન્ય બેન્કમાં મર્જ થવું પડશે.
બેન્ક્સ બોર્ડ બ્યૂરો બેન્કો સાથે મળી બિઝનેસ સ્ટ્રેટેજી વિકસાવવા અને મૂડી એકત્ર કરવાની યોજના પર કામ કરશે. બેન્કો વધુ ધિરાણ કરી શકે એ માટે સરકારે 2016-17માં PSU બેન્કોને વહેલી મૂડી આપવાનો નિર્ણય લીધો હતો. પ્રદર્શનના આધારે મૂડીની ફા‌ળવણી માટે સરકારે 25 ટકા ભંડોળ અલગ રાખ્યું છે.
ઉલ્લેખનીય છે કે, જેટલી અને સરકારના વરિષ્ઠ અધિકારીઓ ગયા સપ્તાહે RBI ગવર્નર ઊર્જિત પટેલ અને બે ડેપ્યુટી ગવર્નર્સને મળ્યા હતા. તેમણે સ્ટ્રેસ્ડ એસેટ્સ અને તેના ઝડપી ઉકેલની ચર્ચા કરી હતી. જેમાં બેડ બેન્કની રચનાનો પણ સમાવેશ થાય છે. સપ્ટેમ્બરમાં PSU બેન્કોની NPA રૂ.5,89,502 કરોડ (11.82 ટકા) થઈ હતી.